На основу члана 11.Закона о превозу путника у друмском саобраћају („Службени гласник РС“, број 68/2015,41/2018,44/2018-др.закон, 83/2018,31/2019 и 9/2020) и члана 40. Статута општине Гаџин Хан („службени лист Града Ниша “, брј 10/19 и 101/2019),

Скупштина општине Гаџин Хан на седници оддржаној дана \_\_\_\_\_\_\_\_донела је

ОДЛУКУ

О ЈАВНОМ ГРАДСКОМ ПРЕВОЗУ ПУТНИКА НА ТЕРИТОРИЈИ ОПШТИНЕ

ГАЏИН ХАН

Члан 1.

Овом одлуком прописују се услови и начин организовања јавног градског и приградског превоза путника на територији општине Гаџин Хан (у даљем тексту: јавни градски и приградски превоз путника), права и обавезе Јавног предузећа Дирекција за изгрању и комуналне делатности општине Гаџин Хан (у даљем тексту: Дирекција), права и обавезе правног лица којем је поверено обављање ове делатности на територији општине Гаџин Хан (у даљем тексту: превозник), права и обавезе корисника превоза (у даљем тексту: путник), средства за обављање делатности, цене превоза и тарифни систем и услови за континуирано обављање ове делатности.

Члан 2.

Јавни градски и приградски превоз путника је обављање превоза путника на подручју општине Гаџин Хан.

Члан 3.

Јавни градски и приградски превоз путника је комунална делатност од општег интереса.

Јавни градски и приградски превоз путника обавља превозник коме је поверено обављање ове делатности, у складу са законом.

Члан 4.

Превозник који обавља делатност превоза на једној или више утврђених линија, мора да испуњава све законом прописане услове, као и да је надлежно министарство утврдило да испуњава условеза отпочињање и обављање јавног превоза путника.

II ОРГАНИЗАЦИЈА ПРЕВОЗА

Члан 5.

Јавни градски и приградски превоз путника обавља се :

1. на сталним линијама јавног градског и приградског превоза путника, које раде свакодневно током целе године,

2. на сезонским линијама јавног градског и приградског превоза путника, које раде у одређеном периоду у току године,

3. на привременим (ванредним) линијама јавног градског и приградског превоза путника, које раде за време одржавања културних, уметничких, спортских и других манифестација, верских, државних празника, прекида саобраћаја због више силе, извођења радова на реконструкцији пута када на другачији начин није могуће организовати функционисање линије на редовној траси и друго.

Члан 6.

Општинска управа општине Гаџин Хан , на предлог Дирекције, а уз сагласност председника општине, одређује сталне и сезонске линије јавног градског и приградског превоза путника на територији општине Гаџин Хан.

Ванредне линије отвара Општинска управа општине Гаџин Хан на основу указане потребе привременог карактера или на предлог Дирекције.

Члан 7.

Траса линије одређује се називима насеља, улица и путева којима се крећу аутобуси, од почетног до крајњег стајалишта.

Дирекција предлаже Општинској упави општине Гаџин Хан, утврђивање путева и улица намењених јавном градском и приградском превозу путника на територији општине Гаџин Хан.

Улице и путеви на којима се одвија превоз морају да испуњавају прописане услове у погледу ширине саобраћајних трака, носивости коловозне конструкције и врсте коловозног застора, минималних полупречника кривина, величине нагиба, осветљености у насељеном месту и др.

Општинска управа општине Гаџин Хан на предлог Дирекције одређује испуњеност услова улица и путева за градски и приградски превоз путника, по прибављеном мишљењу управљача јавног пута и органа надлежног за безбедност саобраћаја.

Члан 8.

Дирекција предлаже Општинској управи општине Гаџин Хан, одређивање стајалишта у јавном градском и приградском превозу путника на територији општине Гаџин Хан.

Општинска управа општине Гаџин Хан одређује стајалишта која се користе на линијама у јавном градском и приградском превозу путника.

Аутобуска стајалишта морају бити изграђена у складу са условима утврђеним законом и другим прописим.

На почетним и завршним стајалиштима линија-терминусима уређује се безбедна окретница за аутобусе.

Члан 9.

Стајалиште мора бити видно обележено посебним ознакама.

На крају стајалишне површине поставља се стајалишна ознака. Стајалишна ознака садржи: назив стајалишта, број линије и извод из важећег реда вожње.

Стајалиште може бити опремљено информативним паноима за путнике штампаног или измењивог садржаја, који се постављају самостално или у оквиру надстрешница или других елемената.

О постављању и одржавању стајалишних ознака стара се ЈП Дирекција .

О постављању и одржавању информативних паноа стара се Дирекција.

На саобраћајној површини - коловозу стајалиште се обележава стандардном саобраћајном сигнализацијом.

Аутобуска стајалишта у јавном градском и приградском превозу путника могу користити само возила на линијама код којих је то стајалиште уписано у регистровани и оверени ред вожње.

Члан 10.

Одржавање и обележавање саобраћајних површина, окретница и површина за стајалишта на коловозу врши Дирекција.

Члан 11.

Рад линија јавног градског и приградског превоза путника одвија се по регистрованом и овереном реду вожње.

Ред вожње је дефинисани план рада возила на линији јавног градског и приградског превоза путника у простору и времену.

Редом вожње се временски дефинишу поласци свих возила на линији са почетног, односно завршног терминуса линије.

Ред вожње за линију јавног градског и приградског превоза путника садржи:

1. назив превозника који обавља превоз на линији,

2. број и назив линије,

3. период важења реда вожње,

4. број возила на раду и тип возила,

5. трасу, назив стајалишта, средњу дужину линије и удаљеност у километрима од почетног стајалишта,

6. времена полазака возила са оба терминуса за градске линије, односно времена полазака, долазака и пролазних времена на свим стајалиштима за приградске линије,

7.ред вожње за возила (за свако возило, времена полазака са оба терминуса),

8. планирани број обрта, пређени пут (у возилокилометрима) и часове рада за свако возило и укупно за линију.

Члан 12.

Општинска управа општине Гаџин Хан, врши регистрацију и оверу реда вожње.

У регистар реда вожње уноси се: редни број, назив превозника, број и назив линије, датум уписа реда вожње у регистар, број акта, рок важења реда вожње и напомена.

Овера реда вожње врши се стављањем штамбиља који садржи: број и/или назив линије, редни број под којим је уписан у регистар, број акта, датум овере и потпис овлашћеног лица.

Члан 13.

Израду реда вожње, у складу са превозним потребама, захтевима корисника и параметрима

Општинске управе општине Гаџин Хан, врши Дирекција.

Превозник је дужан да захтев за регистрацију и оверу реда вожње, заједно са редом вожње из става 1 овог члана, у довољном броју примерака достави Општинској управи општине Гаџин Хан најкасније 10 дана пре почетка примене.

Члан 14.

Уколико дође до промене трасе линије (продужења или скраћења) из оправданих разлога, увођења привремених или трајних измена у режиму рада линија, или отварања нових линија директор Дирекције образује Комисију за утврђивање дужине линија.

Комисију чине најмање по један представник Дирекције, Општинске управе општине Гаџин Хан и један представник превозника.

Члан 15.

Општинска управа општине Гаџин Хан је дужана да ред вожње овери у року од пет дана од дана подношења или да оверу одбије.

Ако Општинска управа општине Гаџин Хан, одбије оверу реда вожње, дужана је да у року одређеном у ставу 1 овог члана донесе решење и образложи разлоге одбијања.

Против решења из става 2. овог члана може се уложити приговор Општинском већу, у року од осам дана од дана пријема решења о одбијању овере реда вожње.

III ПРАВА И ОБАВЕЗЕ ПРЕВОЗНИКА И ДИРЕКЦИЈE

Члан 16.

Превозник може отпочети обављање превоза у јавном градском и приградском превозу путника ако има : уговор о обављању делатности, регистровани и оверени ред вожње, као и доказ о исправности возила.

Пре примене реда вожње, Дирекција је дужна да обавести кориснике превоза преко средстава јавног информисања или на други одговарајући начин.

Члан 17.

Превозник је дужан да обавља превоз по регистрованом и овереном реду вожње.

Одступања од регистрованог реда вожње на линији, у смислу скраћења, продужења, делимичне измене трасе и привремених измена у регистрованим временима полазака могу се вршити изузетно, из оправданих разлога и уз сагласност Дирекције.

Под оправданим разлозима сматрају се:

1) елементарне непогоде (пожар, поплава, земљотрес, поледица, снежни нанос, одрон и слично);

2) знатна оштећења улица, путева и путних објеката;

3) искључење возила због техничке неисправности која онемогућава безбедан превоз;

4) прерасподела капацитета по линијама јавног градског и приградског превоза путника због измене саобраћајне ситуације и мера које су предузели надлежни органи, док ти разлози постоје.

Превозник је дужан да о одступању и разлозима за одступање у најкраћем могућем року обавести Општинску управу општине Гаџин Хан, Дирекцију, надлежну инспекцију, комуналну полицију и кориснике превоза.

Дирекција је дужна да по сопственом сазнању или пријему обавештења из претходног става изда превознику сагласност за измену трасе, док трају оправдани разлози. Као планирана километража рачунаће се нова реална дужина линије, коју утврђује Комисија из члана14.овеодлуке.

Члан 18.

У возилу којим се обавља јавни градски и приградски превоз путника, мора се налазити:

1. путни налог за возило попуњен на прописан начин, потписан од стране возача, потписан и оверен од стране овлашћеног лица,

2. важећи ред вожње, односно фотокопија важећег реда вожње оверена печатом и потписом овлашћеног лица превозника,

3. акт о утврђивању цене превоза

4. сагласност Дирекције за укључивање возила у рад на линијама јавног градског и приградског превоза путника.

Сагласност за укључивање возила у рад на линијама јавног градског и приградског превоза путника издаје Дирекција, по претходно обављеном прегледу возила од стране Комисије за преглед возила, коју образује Дирекција.

Члан 19.

Возило које обавља превоз мора имати видна обележја ознакама од значаја за информисање путника, и то:

1. на предњој страни: видљив број линије и назив терминуса у смеру кретања возила, у горњем делу ветробранског стакла,

2. на бочној страни где се обавља улазак путника број и назив линије (назив терминуса у смеру кретања линије),

3. на чеоној страни и бочној предњој страни возила у зони код возача идентификациони број возила који издаје Дирекција,

4. на бочној страни возила исписан назив и седиште превозника (димензије 800\*550мм и слова висине 100 мм).

Када возило не обавља превоз, или се не примају путници, треба да има постављену одговарајућу ознаку: "у квару", "за гаражу", "ванредна вожња" и сл.

Члан 20.

Возила јавног градског и приградског превоза путника морају поседовати исправне електронске дисплеје за означавање броја и назива линије на возилу, и то: напред (чеони дисплеј), бочно (бочни дисплеј) и позади на возилу (задњи дисплеј).

Чеони дисплеј је исправан ако у току рада возила на линији показује назив терминуса линије у смеру кретања возила, као и број линије, сагласно са таблом за означавање броја и назива линије из члана 19. ове одлуке. Ови називи морају бити јасни, читљиви и видљиви.

Бочни дисплеј и задњи дисплеј на возилу су исправни ако показују број линије, сагласно са таблом за означавање броја и назива линије на чеоној страни возила из члана 19. ове одлуке. Овај број мора бити читљив, видљив и јасан.

Члан 21.

У сваком возилу морају бити истакнуте и следеће информације:

1. начин усмеравања кретања путника,

2. обавештење о важећим ценама превоза и тарифном систему,

3. број телефона за жалбе, примедбе и сугестије путника,

4. о правима и обавезама путника,

5. упозорење путницима који стоје да морају да се држе за рукохвате и да се не наслањају на врата,

6. о резервисаним местима за инвалиде, мајке са децом и труднице,

7. о забрани пушења и разговора са возачем,

8. остала обавештења која издаје Дирекција, а која су од значаја за информисање путника.

Члан 22.

Послове реализације јавно-приватног партнерства у обављању комуналне делатности градског и приградског превоза путника на територији општине Гаџин Хан са организацијом рада приградске аутобуске станице и послове организације, контроле и реализације интегрисаног тарифног система у градском и приградском превозу путника на територији општине Гаџин Хан, обавља Дирекција.

Уговором између Општине и Дирекције регулишу се међусобна права и обавезе уговорних страна, начин одређивања и висина накнаде за обављање дефинисаних послова, као и остала питања од значаја за обављање наведене комуналне делатности.

Дирекција је дужна да обезбеди штампање и дистрибуцију карата, обавља послове информисања путника, контролу возних исправа у аутобусу, контролу спровођења реда вожње и диспечерских послова.

Превозник је у обавези да Дирекцији омогући приступ возилима, документацији, као и да пружи све неопходне податке у циљу ефикасније организације, контроле и реализације интегрисаног тарифног система и контроле остваривања регистрованог реда вожње.

IV ПРАВА И ОБАВЕЗЕ ПУТНИКА

 Члан 23.

Путник за време вожње мора имати карту или исправу на основу које има право на превоз, и коју на захтев кондуктера или возача на линијама на којима је предвиђена продаја појединачних карата код возача или овлашћеног лица мора показати ради провере, односно контроле.

Члан 24.

Ако путник који се затекне без возне карте или исправе не плати доплатну карту, издаје му се опомена за плаћање доплатне карте, коју може платити у року од 8 дана, а превоз му се прекида на првој следећој станици.

Лице овлашћено за контролу може да заустави и задржи возило на стајалишту, као и да позове комуналну полицију или полицију опште надлежности уколико путник не поступи по захтеву овлашћеног лица да напусти возило.

Возач је дужан да поступи по налогу лица овлашћеног за контролу и заустави возило док путник, не напусти возило.

На линијама на којима се продаја појединачних карата врши преко возача, возач је дужан да заустави возило док путник не купи карту или не покаже возну исправу, односно не напусти возило.

Путнику из става 1, овлашћено лице ће уручити опомену која садржи: податке о путнику (име, презиме, матични број и сл.), висину износа доплатне карте у складу са актом којим се утврђују цене превоза, линију јавног превоза, број и врсту возила, датум издавања, потпис, службени број овлашћеног лица и друге потребне елементе.

Члан 25.

Уколико путник у року од осам дана не плати доплатну карту из члана 24. став 1. ове одлуке, стичу се услови за покретање поступка за наплату потраживања у складу са законом који регулише извршење и обезбеђење.

Уколико путник у року од три дана од дана издавања опомене достави Дирекцији на увид месечну или полумесечну карту или легитимацију за бесплатну вожњу, издату најмање дан раније пре извршене контроле, Дирекција може да поништи издату опомену путнику, на основу поднетог захтева за рекламацију.

Дирекција ће посебним Правилником прецизирати поступак решавања рекламација путника.

Члан 26.

Овлашћено лице за вршење контроле у аутобусу дужно је да пре почетка контроле покаже службену легитимацију.

Овлашћено лице може привремено или трајно да одузме претплатну возну карту ако је путник бесправно користи.

Претплатна возна карта вратиће се путнику ако одмах плати возну и доплатну карту или у року од осам дана плати доплатну карту.

Члан 27.

Путник има право да са истом возном картом настави започету вожњу другим аутобусом, у случају прекида саобраћаја или квара аутобуса.

Члан 28.

Путник је дужан да ствари нађене у аутобусу и на аутобуском стајалишту преда возном особљу.

Уколико се власник нађене ствари не пронађе за време вожње, возно особље ће ствари предати одговарајућој служби превозника одмах по завршетку рада.

Превозник је дужан да нађене ствари у року од пет дана преда Дирекцији која се стара о чувању нађених ствари.

Члан 29.

Путницима је забрањено да:

1. улазе у аутобус у напитом стању,

2. уводе у аутобус животиње, осим паса водича уз помоћ којих се крећу особе са инвалидитетом, у смислу члана 4. и 8. Закона о кретању уз помоћ пса водича,

3. уносе у аутобус оружје, осим лицима која су посебним прописима овлашћена за ношење оружја, (припадницима полиције и Војске Србије),

4. уносе у аутобус ствари које могу повредити, оштетити, упрљати или узнемирити путнике или оштетити аутобус,

5. уносе у аутобус запаљиве и експлозивне, односно опасне материје,

6. узнемиравају виком, непристојним изразима и другим сличним поступцима,

7. ометају возно особље у аутобусу у вршењу послова,

8. бацају отпатке у аутобусу,

9. користе радиодифузне и друге уређаје, изузев службених радио - станица,

10. користе превоз са неисправном или неважећом возном исправом.

V ПОСЕБНЕ ОДРЕДБЕ

Члан 30.

Уговором о поверавању обављања ове комуналне делатности, који се по спроведеном поступку закључује са превозником, уговориће се и минимум процеса рада у обављању јавног градског и приградског превоза путника у случају штрајка запослених код превозника.

Члан 31

У случају штрајка, поремећаја или прекида у обављању ове комуналне делатности, услед више силе или других разлога који се нису могли спречити, односно предвидети, надлежни орган превозника и органи Општине дужни су да предузимају неопходне оперативне и друге мере предвиђене Одлуком о комуналним делатностима.

VI СРЕДСТВА ЗА ОБАВЉАЊЕ ДЕЛАТНОСТИ, ЦЕНЕ ПРЕВОЗА И ТАРИФНИ СИСТЕМ

Члан 32.

Средства за обављање јавног градског и приградског превоза путника обезбеђују се из следећих извора:

- прихода од продаје карата,

- из буџета Општине и

- других извора прихода, у складу са законом.

Цена услуге превоза у јавном градском и приградском превозу путника утврђује се актом Општинског већа општине Гаџин Хан, у складу са елементима утврђеним важећим прописима и елементима тарифног система.

Члан 33.

Тарифни систем подразумева скуп начела и принципа по којима се утврђују цене услуге превоза, организује продаја возних исправа и систем наплате услуге превоза, као и услове коришћења јавног градског и приградског превоза.

Тарифни систем обухвата: подручје примене, систем карата (временске, претплатне,појединачне,итд.) модел формирања цена услуга, категорије корисника, систем наплате, систем контроле путника , систем продаје (продајна мрежа) и др.

Тарифни систем доноси Општинско веће општине Гаџин Хан.

VI НАДЗОР

Члан 34.

Надзор над применом ове одлуке и над законитошћу рада предузећа, односно другог правног лица које обавља ову комуналну делатност, врши Општинска управа оптшине Гаџин Хан-преко надлежног органа.

Послове инспекцијског надзора над применом ове одлуке и над обављањем ове комуналне делатности врши Општинска управа општине Гаџин Хан-преко надлежног органа.

Саобраћајни инспектор за друмски саобраћај има право и дужност да у вршењу инспекцијског надзора:

1. прегледа возила којима се обавља превоз путника у јавном градском и приградском превозу путника и контролише потребну документацију за возила (путне налоге за возила, уговоре о закупу возила, саобраћајне дозволе и друго),

2. контролише важеће и оверене редове вожње и другу документацију у вези са обављањем делатности превоза путника,

3. утврђује идентитет превозника, возног особља и других одговорних лица за обављање превоза,

4. контролише превоз докумената у обављању превоза путника.

Члан 35.

У вршењу инспекцијског надзора саобраћајни инспектор за друмски саобраћај дужан је и овлашћен да:

1. Нареди отклањање недостатака у погледу:

- испуњености прописаних услова и начина за обављање превоза путника у јавном градском и приградском превозу путника,

- уредне контроле техничке исправности возила,

- придржавања реда вожње.

2. Забрани превоз и употребу саобраћајних средстава ако се превоз обавља, односно средства употребљавају супротно прописима.

Члан 36.

Комунално-инспекцијске послове обавља комунални инспектор.

Комунални инспектор у обављању комунално-инспекцијских послова, поред законом утврђених овлашћења, поступа у складу са овлашћењима утврђеним овом одлуком.

Уколико комунални инспектор у обављању комунално-инспекцијских послова уочи повреду прописа из надлежности другог органа обавестиће одмах о томе надлежни орган, писаним путем.

VII КАЗНЕНЕ ОДРЕДБЕ

Члан 37.

Новчаном казном од 100 000 динара казниће се за прекршај предузеће, односно друго правно лице које обавља ову комуналну делатност ако:

1. обавља превоз, а не испуњава услове из члана 4,

2. отпочне и обавља превоз путника без уговора о обављању превоза или отпочне обављање превоза путника без доказа о исправности возила (члан 16. став 1.),

3. се не придржава регистрованог и овереног реда вожње (члан 17. став 1.),

4. пре почетка обуставе превоза на одређеној линији о томе не обавести надлежни орган, путнике и Дирекцију (члан 17. став 4.),

5. у возилу нема путни налог попуњен, оверен и потписан на прописан начин (члан 18. став 1 тачка 1),

6. у возилу којим обавља превоз путника нема важећи ред вожње или оверену фотокопију важећег реда вожње (члан 18. став 1. тачка 2),

7. у возилу којим обавља превоз нема акт о утврђивању цене превоза (члан 18. став 1 тачка 3),

8. обавља јавни градски и приградски превоз путника на линији без сагласности Дирекције (члан 18. став 1 тачка 4),

9. примењује цене превоза супротно одредбама члана 32. став 2,

10. возач не поступи по налогу лица овлашћеног за контролу и не заустави возило док путник не напусти возило (члан 24. став 3.),

11. возач на линијама на којима се продаја појединачних карата врши преко возача, не заустави возило док путник не купи карту или не покаже возну исправу, односно не напусти возило (члан 24. став 4.).

За прекршај из става 1 овог члана казниће се новчаном казном од 20 000 динара и одговорно лице у предузећу, односно другом правном лицу.

Члан 38.

Новчаном казном у износу од 50.000 динара казниће се предузеће, односно друго правно лице које обавља ову комуналну делатност, ако:

1. возило којим се обавља превоз нема видна обележја у складу са чланом 19,

2. у возилу којим обавља превоз нема електронски дисплеј или је исти неисправан (члан 20.).

За прекршаје из става 1 казниће се одговорно лице у правном лицу новчаном казном у износу од

10.000 динара.

За прекршаје из става 1 казниће се предузетник новчаном казном у износу од 10.000 динара.

Новчаном казном у износу од 6.000 динара казниће се физичко лице за поступање супротно забранама из члана 29.

Члан 39.

За прекршаје прописане овом одлуком, саобраћајни инспектор, односно комунални инспектор издаје прекршајни налог у складу са законом.

Члан 40.

Ова Одлука ступа на снагу осмог дана од дана одбјављивања у „Службеном листу града Ниша“.

Број:

У Гаџином Хану, дана \_\_\_\_\_\_\_\_\_\_2021.године.

СКУПШТИНА ОПШТИНЕ ГАЏИН ХАН

 ПРЕДСЕДНИК

 Марија Цветковић